2.3

See juhis peaks tutvustama väga lihtsustatud kujul järgmisi toetusesaajaid: 2.3.1 Sihtasutus IFRS (rahvusvaheliste finantsaruandlusstandardite sihtasutus – International Financial Reporting Standards Foundation), mis asendab sihtasutust algse nimetusega IASCF (rahvusvaheliste raamatupidamisstandardite komitee sihtasutus – International Accounting Standards Committee Foundation). Just see rahvusvaheline organ töötab koos IFRICiga välja raamatupidamisstandardeid ELis noteeritud äriühingute finantsaruannete koostamiseks. Need standardid on hõlmatud ELi õigusesse. Sihtasutusest IFRS sõltuvad tehnilisel tasandil tegutsevad organid IASB ja IFRSide tõlgendamise komitee. Sihtasutuse juhtimise tagavad erinevad üksused, kelle funktsioone on raske kirjeldada; lisaks nõukogule (Board) on ka järelevalvenõukogu (Monitoring Board), standardite nõuandekogu (Standards Advisory Committee) ja nõuetekohase menetluse järelevalvekomisjon (Due Process Oversight Committee). 2.3.1.1 Komisjon tunnistab sihtasutuse IFRS kui standardite kindlaksmääraja esmatähtsat rolli maailma tasandil ja soovitab säilitada IASCFile stabiilse kaasrahastamise kava kaudu eraldatud toetuse. Mõned liikmesriigid osalevad juba selles programmis; EL rahastas omalt poolt 2011. aastal 17 % kuludest. 2.3.2 EFRAG (Euroopa finantsaruandluse nõuanderühm) on komisjoni tehniline nõustaja finantsaruandluse valdkonnas. Tegemist on 2001. aastal loodud eraorganisatsiooniga, mille juhtimine oli algselt allutatud eri osalejate, sealhulgas komisjoni kontrollile vastavalt nende finantspanuse suurusele. Alates 2008. aastast muudeti selle organi struktuuri, et paremini kajastada avalikku poliitilist rolli, mida EFRAG vahepeal täitis Euroopa platvormi rolli auditeerimise valdkonnas. Samal ajal kui esindatus ja hääleõigus kuuluvad ikka veel juhtimisorganitele, milleks on üldkogu ja järelevalvenõukogu, tagab parema juhtimise planeerimise ja vahendite komitee (PRC – Planning and Resource Committee), ning eelkõige 17 liikmest koosnev tugevdatud järelevalvenõukogu, kes esindab sidusrühmi: finantsaruannete koostajaid ja kasutajaid, finantseerimisasutused, kes lisanduvad komisjoni poolt nimetatud neljale nn avaliku sektoritaustaga liikmele. 2.3.2.1 Komisjoni sõnul vajab EFRAG kindlat ja pikaajalist rahastamist, et säilitada usaldusväärsus ja sõltumatus. Mitmed suured liikmesriigid panustavad otseselt tema toetamisse. Komisjon kaasrahastab EFRAGi kõige väiksemate liikmesriikide nimel. 2.3.3 PIOB i (avaliku huvi järelevalve nõukogu) puhul on tegemist Hispaania sihtasutusega, mis asub Madridis. Vaatamata asjaolule, et tegemist on eraõigusliku asutusega, on tal suur autoriteet ja mõjuvõim nende menetluste nõuetekohasuse ning rahvusvaheliste auditeerimisstandardite järelevalve ja läbipaistvuse tagamisel, mille on kehtestanud eraõiguslik asutus IFAC (Rahvusvahelise Arvestusekspertide Föderatsioon – International Federation of Accountants), mis esindab arvestuseksperte ja audiitoreid kogu maailmas. PIOBi peamised partnerid on järelevalverühm (MG) ja IFAC ise; järelevalverühm esindab rahvusvahelisi reguleerivaid asutusi ja institutsioone kõige kõrgemal tasemel (1). PIOBi juhtimise tagavad kümme liiget, kellest kaks nimetas komisjon. 2.3.3.1 2009. aasta otsusega eraldati PIOBile vahendeid ulatuses, mis 2011. aastal moodustas 22 % tema toetuskõlblikest kuludest; komisjon teeb kõnealuse organiga tihedat koostööd ning on ühtlasi kaasa aidanud koolitada selle organi personali ELi eelarve valdkonnas. Lisaks sellele näib, et tuleks läbi vaadata rahastajate võrgustiku struktuur: peale komisjoni panustab üksnes IFAC 78 % ulatuses ülejäänud kulude katmisse. Euroopa Komisjon jätkab tööd PIOBi rahastamise mitmekesistamiseks ja tugevdamaks PIOBi sõltumatust IFACist: lisaks mitme rahvusvahelise institutsiooni poolt 2013. aastaks lubatud panustele on selleks moodustatud rakkerühma toetusel käimas kampaania, et koguda finantspanuseid kogu maailma rahastajatelt.